Jørn Dohrmann (DF), 2007-04-20:
Der skal ikke herske nogen tvivl om, at Dansk Folkeparti selvfølgelig også ser meget alvorligt på det, man kan kalde klimaproblemerne, klimaforandringerne.
Derfor er det også meget dejligt at høre, at Socialdemokratiet og mange andre partier, kan jeg forstå, går ind for det her dobbeltspor mellem Vamdrup og Padborg, som er meget tiltrængt, og som jeg i hvert fald synes er utrolig godt også er kommet på dagsordenen.
Det er jo alt sammen med til, at vi kan få noget af den her flytrafik væk, som vi ved er en belastning for miljøet.
Vi ved jo også, at der kommer flere og flere biler til, og at det også er et problem.
Men jeg ser det også som en international opgave, at vi ligesom sætter det her problem på dagsordenen.
Derfor må vi jo sige, at når man i forbindelse med Kyotoaftalen dengang i 1997 ikke kunne blive enige om det her, så skulle man jo egentlig have taget problemet virkelig alvorligt og have fået det med ind i aftalen. Derfor kræver det også, at mange partier og mange folk er med til igen og igen at fortælle både vores regering og også regeringer udeomkring om, at vi altså ønsker, at det her skal med ind over en regulering af en eller anden form.
Hvordan det så skal udformes, om det skal være afgifter, eller om det skal være kvoter, om det skal være gratis kvoter og alle de her ting, der er mulighed for, er det for tidligt at tage stilling til.
Det, der er vigtigt, er, at der bliver sat fokus på det her område, og at der ligesom bliver gjort nogle tiltag på globalt plan.
Derfor mener vi jo også i Dansk Folkeparti, at når vi kommer til processen om COP15 i bl.a. København, bør vi selvfølgelig indtænke luftfarten og også søfarten, fordi det er to store områder, hvor der sker en stor udledning.
Man kan jo godt stille sig selv det spørgsmål: Er det rimeligt, at vi kan flyve til New York for ganske få kroner?
Er det rimeligt, at vi importerer en masse blomster fra bl.a. Kenya, eller hvor de nu kommer fra, altså hvor det har miljøproblemer til følge, at man producerer så mange blomster?
Jeg tænker på vandet, man tager til de blomster og den slags ting.
Altså, der er mange ting, der skal ind i ens overvejelser, når man går ind og laver aftaler, laver nogle tiltag på området her.
Derfor må jeg sige, at det her problem ikke kan stå alene.
Det blev nævnt, at vi skal tænke på de apparater, vi selv bruger derhjemme; det elforbrug, vi har i vores husholdninger.
Jeg har tit tænkt på: Hvorfor gør man egentlig ikke det fra fjernsynsproducenternes side, at man f.eks. indbygger en lille timer, hvor fjernsynet, når det står på standby, automatisk slukker efter et kvarter, så man fysisk skal hen og tænde igen?
Det er en nem lille ting, man kunne spare en masse energi på rundtomkring.
Og der synes jeg vi skal til at se på: Hvordan kan vi gøre det lidt bedre også i vores private husholdning?
Så jeg vil sige fra Dansk Folkepartis side, at flytrafikkens indvirkninger på klimaforandringerne selvfølgelig ikke kan stå alene.
Vi skal alle sammen være aktive på området her, men vi kan konstatere, at Danmark jo i hvert fald har muligheden for at yde en stor arbejdsindsats ved de kommende COP-møder for netop at få det her sat på dagsordenen.
Det hilser vi i Dansk Folkeparti meget velkommen, og det vil vi gerne være med til at presse regeringen til at tage alvorligt.
Forskellen på hr. Rune Lund og Dansk Folkeparti er jo, at vi tror på, at det ikke er Danmark alene, der skal være med til at løfte hele byrden.
Vi tror på, at det her skal foregå i internationalt regi, altså i forbindelse med at vi forhandler bl.a. sådan noget som Kyotoaftalen.
Der skulle man have sat det her problem på dagsordenen, man skulle være blevet enig om noget, som kunne bruges, og man skulle have haft alle landene med.
I dag kan vi konstatere, at vi står med en Kyotoaftale, hvor nogle lande står uden for og sådan set er ligeglade med, hvad der egentlig sker.
Dansk Folkeparti mener, at vi skal presse på for det første for at få de her lande med i en global aftale, og for det andet for at tage det næste skridt og sige, at der er nogle flere ting, der også skal være omfattet af aftalen.
Det er forskellen mellem Enhedslisten, der kun vil det lille snævre Danmark, og Dansk Folkeparti, der gerne vil have hele verden med til at bære problemet i mål her og sørge for en stor reduktion.